Jääkeegli EM Tallinnas: Eesti – Prantsusmaa (M)
Neljapäeval stardib Eesti pikima ajalooga rahvusvaheline jääkeeglivõistlus, mis toob Tallinnasse võistlema ligi 80 jääkeegli mängijat üheksast erinevast riigist.
Rahvusvaheline jääkeeglivõistlus Tallinn Cup toimub tänavu 14. korda ning võistlema asub 18 võistkonda, neist 14 välismaalt.
Võistluse peakorraldaja Juuli Liit tõi välja, et Tallinn Cupist on saanud regiooni oodatuim jääkeegli sündmus, millest osavõtt on jääkeegli võistkondade jaoks hooaja suursündmus. "Jääkeegel on eelkõige tore seltskondlik mäng ning Tallinn Cup on meeleolukas võistlus, kus osaletakse väga hea meelega ning tullakse ikka ja jälle tagasi. Tallinn Cupist on saanud jääkeegli ringkondades omamoodi Tallinna visiitkaart ning tänu võistlusele oleme saanud Tallinna ja Eestit tutvustada ka näiteks USA ja Brasiilia mängijatele ning kokku on läbi aastate turniiril osalenud võistkonnad 24 erinevast riigist," rääkis Liit.
Eestist hakkavad vastastega mõõtu võtma CC Tallinn (kapten Harri Lill), ratastooli-jääkeegli võistkond Team Villiste (kapten Viljar Villiste), Team Turmann (kapten Marie Turmann), Vlassov (kapten Mihhail Vlassov) ja Forgot to warm-up (kapten Triin Madisson).
Möödunud aastal tuli Tallinn Cupi võitjaks Leedu võistkond, teise koha saavutas Eesti ratastooli-jääkeegli võistkond Team Villiste ning kolmandale kohale tuli Eesti naiskond Team Turmann, kapten Marie Turmanni juhtimisel.
Toimetaja: Kristo Tamm